Só lyk nuwe terugkeerdatums vir leerdersŉ Skool word ontsmet teen Covid-19 (Foto: Ayanda Ndamane/ANA) Die minister van onderwys, Angie Motshekga, het weer nuwe datums bekend gemaak vir wanneer die res van leerders te midde van die Covid-19-pandemie mag terugkeer skool toe. Motshekga het Donderdag met die raad van opvoeders, LUR’e en departementshoofde vergader. Die minister het onder meer voorleggings ontvang oor die tydraamwerk vir die geleidelike terugkeer van die verskillende grade, registrasie en steun aan leerders wie se ouers verkies om hulle steeds tuis te hou, asook die registrasie van leerders met onderliggende siektetoestande. Volgens die departement het die voorleggings ŉ breë oorsig gebied van al die ontwikkelings rakende die terugkeer van leerders skool toe en hoe die proses tot dusver verloop het. Duisende bykomende leerders meld na verwagting Maandag ook by skole landwyd aan, maar die jongste aankondiging steek nie net ŉ stok in die wiel hiervan nie, dit het ook weer eens enorme verwarring onder ouers veroorsaak. Die minister het nou, ná oorweging van die verslae, besluit dat slegs gr. R-, gr. 6- en gr. 11-leerders Maandag mag terugkeer skool toe. Dit geld ook alle provinsies. Volgens die jongste regulasies, wat Maandag aangekondig is, sou gr. R-, 1-, 2-, 3-, 6-, 10- en 11-leerders op 6 Julie terugkeer. Die leerders wat nie meer Maandag mag terugkeer nie, sal nou op verskillende datums in Julie by skole kan aanmeld. Die departement het gesê die heropeningsdatums word aangepas gegrond op die risiko-aangepaste strategie wat ŉ berekende poging is om alle faktore op te weeg teen die heropening van skole. “Ons word gelei deur die stygende getal voorvalle van tros-oordrag [van Covid-19] landwyd. Ons besef skole is in gemeenskappe en leerders woon in dieselfde geraakte gemeenskappe. ŉ Versigtige balans moet gevind word,” het Motshekga gesê. Die minister gaan oor die naweek tydens ŉ mediakonferensie verder uitbrei oor die aangepaste datums. Die plan is in dié stadium dat alle grade teen Augustus weer na skole kan terugkeer. Daar is intussen steeds geen datum vir wanneer sentrums vir vroeë kinderontwikkeling mag heropen nie. Die minister van maatskaplike ontwikkeling, Lindiwe Zulu, het vroeër aan SABC gesê daar word in dié stadium na ŉ voorgestelde datum van 26 Julie vir moontlike heropening gekyk. Die minister was egter baie vaag oor wat die plan behels. 26 Julie is boonop ŉ Sondag wat tot verdere verwarring bydra.